Angara Superior
Angara Superior (Russice Верхняя Ангара, Buriatice Дээдэ Ангар мүрэн) est flumen in Buriatia, quod 438 chiliometra patet; secundum a longissimo (post Selengam) est flumen Buriatiae et lacus Baicalis accola. In planitie montana Palmaria inter iuga Muiense Boreale et Delianuranicum oritur. In fluxu superiore amnis montanus rapidus est, in fluxu medio et inferiore per demissionem paludinosam fluit; cum Kitschera fluvio in unum Baicalis sinum (sor) se effundit, lingua terrae harenosa a lacu separatum, Vici aliquot ad Angaram Superiorem siti sunt. Ferrivia a Baicale ad Amurem prope ad ripam fluxus superioris it. Hucho taimen, Thymallus, Lota lota, Leuciscus idus, Esox lucius, Perca fluviatilis notabiles Angarae Superioris pisces sunt.